  Туспуктэм: Руслан Нуриахметов Анжелика Тихонова корреспондент Удмуртиын гужем тазалыкез кыдатон кампанилэн нырысетӥ люкетэзлы йылпумъянъёс лэсьтӥзы. Инвожо ӵоже оглом 521 пӧртэм лагерьёсын 49 сюрслэсь трос пиналъёс шутэтскизы. Со сярысь элькунысь дышетонъя но тодосъя министерстволэн пресс-службаез ивортӥз. « Удмуртиын гужем тазалыкез кыдатон кампания 29-тӥ куартолэзе кутскиз. Со дырысен элькунын 521 лагерьёс ужазы но ужало. Со пӧлын 17 карсьӧр но 12 санаторно-оздоровительной лагерьёс. Нырысетӥ сменазы дышетон ужъюртъёсын радъяськись нуназе шутэтскон 469 лагерьёсын но йылпумъяськиз – отын 32 сюрс 762 нылпиос шутэтскизы. Ужъя но шутэтсконъя 23 лагерьёсын 250 пиналъёс тыршизы. Нош оглом инвожо ӵоже 49 сюрслэсь трос пиналъёс но быдэ вуымтэос шутэтскизы, тазалыксэс кыдатӥзы но ужазы » Светлана Болотникова, Удмуртиысь дышетонъя но тодосъя министр Светлана Болотниковалэн кылъёсызъя, гужемлэн нырысетӥ толэзяз пӧртэм ӧръёсъя 49 лагерьёс ужазы. Соос пӧлын Удмуртиысь физкультурая, спортъя но егитъёсын ужан политикая министерство пыр радъямъёсыз – йӧскалык, спортъя сменаос но секыт улон югдуре сюрем пиналъёслы сменаос. « Удмуртиысь каръёсын но ёросъёсын трос аръёс ӵоже сводной отрядъёс кылдытон бордын уж нуо. Отчы ветлӥсь пиналъёсты одно ик мерлыко ужъёсы но ужрадъёсы кыско. Кылсярысь, мерлыко акциосы, флешмобъёсы, мер интывылъёсты умоятон уже, шулдыръяськонъёс, концертъёс, шудонъёс радъянэ. Инвожо кутсконысен сводной отрядъёс 13 программаосъя ужало, отчы 7 сюрс котыр пиналъёс пыриськизы » Светлана Болотникова, Удмуртиысь дышетонъя но тодосъя министр Элькунын быдэ вуымтэосты огдырлы уже интыянъя 93 программаос но улонэ пыӵатӥсько. Соослы луыса ёросъёсын спортэн вырыны, нылпиослы шудыны площадкаос, ошмесъёс лэсьтозы но тупатъялозы, пичи пиналъёслы шутэтскон радъялозы, арлыдоослы мерлыко юрттэт сётозы. Со сяна, элькунын Донецк но Луганск калык элькунъёсысь вуэмъёслэн семьяосысьтызы пиналъёслы шутэтскон радъяло. Озьы, инвожое Ижкарысь, Глазкарысь, Дэри но Грак ёросъёсысь нуназе ужась лагерьёсын 17 пиналъёс шутэтскизы ни. Нырысь-валысь чакланъёсъя, пӧсьтолэзе 84 лагерьёсын но профилья сменаосын Удмуртиысь 16 сюрс 800 пиналъёс шутэтскозы. Тодэ вайытом, Удмуртиысь дышетскисьёс туристъёслэн калыккуспо слётазы мынӥзы. Тегъёс: Удмуртия пиналъёс шутэтскон гужем Дышетон  